
Tudatában voltál annak, hogy Pál apostol mind a tizenhárom leveléből tudsz idézni? Talán most pörgeted fejedben a leveleket, és gondolkozol, hogy tényleg igaz-e ez az állítás. De így van. Hiszen – ha mást nem is tudsz e levelekről – Pál minden levélben van egy mondat, ami biztosan ismerős, és amit fejből is tudsz. Így hangzik: „Kegyelem néktek és békesség Istentől, a mi Atyánktól és az Úr Jézus Krisztustól.”
Kisebb változtatásokkal[footnoteRef:1] Pál ezzel a mondattal kezdi minden levelét. Bibliaolvasásunk során is sokszor olvasta szemünk már e sorokat. Több egyházban gyakran ez a vers szolgál az istentisztelet bevezető köszöntőjéül. Valószínű, hogy több százszor, ezerszer találkoztunk már e szavakkal. Mégis talán keveset gondolkoztunk el az üzenetén. Ilyen módon e vers egy „túlhallgatott” köszöntés. Nem elhallgatott, mint amit titokban tartanak. Hanem túlhallgatott, túl sokat hallgatott kérés, amit pont az ismertsége tart távol tőlünk. Itt az ideje, hogy felvegyük a harcot ezzel a megszokottsággal a mai alkalmon.  [1:  Nyolc levélben (Róma–Kolossé ill. Filemon) ez a kifejezés pont így szerepel. Az 1-2 Thesszalonikában és a Tituszban minimális különbség van. A Timóteusnak írt két levélben pedig a kegyelem és békesség kiegészül még az irgalmassággal. De összességében az eltérések elhanyagolhatók, és inkább stilisztikai jelentőségűek.] 

Ami a köszöntésből hiányzik
Ez a vers valójában egy „ima-kérés” a szó szoros értelmében. Imádság, hiszen Istenhez irányul. És egyúttal kérés, mert azokat kívánja, amiket Pál a legfontosabbnak tartott a keresztyének és a keresztyén gyülekezet számára. Ez a kérése Pálnak két célt szolgál. Egyrészt emlékezteti a keresztyéneket arra, amivel már rendelkeznek. Ilyen módon örömre és hálára fakaszt. Másrészt tudatosítja velünk, hogy mire van a legnagyobb szükségünk – legyen bármilyen zavaros a jelenünk, bármilyen kilátástalan a jövőnk. Vagyis ebben a kérésben benne van a múlt és benne van a jövő is.
De mielőtt még elkezdenénk azzal foglalkozni, amit e köszöntés mond, beszéljünk arról is, amit nem mond. Pál köszöntésében nemcsak az az érdekes, amit kér, hanem az is, amit nem kér.
Pál például nem kért egészséget keresztyén testvéreinek. Nem kért hosszú, boldog életet, sem súlyos betegségektől való mentességet. Nem az szerepelt listáján az első helyen, hogy jó erőben legyünk, és ne szoruljunk rá gyógyszerekre, orvosokra, kórházi beutalóra.
Pál továbbá nem kért anyagi jólétet sem. Nem az volt számára a legfontosabb, hogy testvérei Rómában, Efézusban vagy Budapesten jól keressenek, saját tulajdonú házban lakjanak, és hogy évente legalább egy hetet nyaralhassanak. Nem szerepelt elöl a listáján az, hogy a keresztyén legyen mentes minden anyagi nehézségtől, kihasználástól, és éljen egy tisztes középosztálybeli életet.
Azután Pál nem kért gyülekezeti növekedést sem. Nem azt kívánta elsőnek, hogy a gyülekezetek sokszorosára duzzadjanak. Nem az volt a legfőbb kívánsága, hogy a különböző szolgálatok nagy eredményeket hozzanak, és sikeres, erős, hatékony, elismert legyen a keresztyénség.
Végül Pál még csak különleges lelki ajándékokat sem kért a keresztyéneknek. Nem azt írta, hogy teljenek meg minél több tiszta tudással, és legyen teológiai elméjük pallérozott. Azt sem, hogy bővölködjenek különleges képességekben, ajándékokban, szolgálatokban. Nem kérte, hogy híresek legyenek hitükről és képességeikről.
Nem mintha a fenti dolgok rosszak lennének. Pál akár kérhette volna ezeket is. De amikor a legfontosabbakat kellett megnevezni, Pál határozottan, következetesen, írásaiban tizenháromszor ezt kérte: kegyelem nektek és békesség.
Amink már megvan
Kegyelem és békesség tehát. E két szó emlékezteti a keresztyént mindarra, amit már kapott.
Kegyelem – a szó alapvetően azt jelenti, hogy jóindulat. Jóindulat, amelyet egy feljebbvaló mutat az alatta lévők iránt. Jóindulat, amelyet ingyen ad. Amely nem függ a kegyelmezett teljesítményétől. 
Az a kegyelem, amiről itt beszél Pál, nem egy általános szó. „Kegyelem … Istentől, a mi Atyánktól és az Úr Jézus Krisztustól.” Pál az isteni kegyelemről beszél, amelyet az Atya ad Jézus Krisztusban. Ez a kegyelem Krisztushoz van kötve, tőle elválaszthatatlan.[footnoteRef:2] [2:  Green, J. B. (2000). Grace. In T. D. Alexander & B. S. Rosner (Eds.), New dictionary of biblical theology (electronic ed., p. 524, 527). Downers Grove, IL: InterVarsity Press.] 

Olvastam egy történetet Spurgeonről és egy kortársáról, Joseph Parkerről. Parker szintén egy londoni gyülekezet lelkésze volt. Ez a lelkész egy alkalommal valami megjegyzést tett a Spurgeon árvaházába kerülő gyerekek rossz egészségi állapotára. Pletykálkodókból akkor sem volt hiány, így ez a megjegyzés már úgy jutott Spurgeon fülébe, hogy Parker egyenes Spurgeonék árvaházát kritizálta. Spurgeon haragra lobbant, és a következő vasárnap a szószékről, majd később írásban is keményen támadta Parkert a szavaiért. A városban mindenki a két lelkész konfliktusáról kezdett beszélni. Így hát nagy tömeg várta Parkert az ezt követő vasárnap, hogy hallják válaszát Spurgeon szavaira. Paker ennek tudatában a következőt mondta:
- Jól tudom, hogy Spurgeon a mai vasárnap épp az árvaház javára gyűjt adományokat. Azt javaslom, hogy mi is vigyünk szeretetajándékot az ő javukra.
A gyülekezet örömmel hallotta az indítványt, és annyi adomány gyűlt, hogy a perselyeket háromszor is ki kellett üríteni.
Este aztán kopogás hallatszott Parker ajtaján. Spurgeon volt. A következőt mondta lelkésztársának:
- Tudja, Parker, maga kegyelmet gyakorolt rajtam. Nem azt adta, amit érdemeltem. Azt adta, amire szükségem volt.[footnoteRef:3] [3:  Moody Monthly, December, 1983, p. 81.] 

Ilyen az isteni kegyelem is. Nemcsak valami általános meleg érzés. Nem egy távoli tulajdonság. Hanem konkrét cselekedett. Jézus Krisztusban az Atya nem azt adta nekünk, amit érdemeltünk, hanem azt, amire szükségünk volt. Az Atya elküldte az Egyetlent, a szeretett Fiát, hogy bűneinket büntetését elvegye. Krisztus nem azért jött, hogy bűneinket a szemünkre olvassa, és távozzon. Nem Isten ítéletét hajtotta végre rajtunk. Hanem jött, hogy szenvedjen és meghaljon helyettünk. Jött ingyen, mert nem tudtunk semmi sem fizetni. Jött, hogy a lázadó teremtményeket megváltsa, és Isten fiaivá fogadja. Nem a jogos reakciót mérte ki ránk bűneinkért. Hanem kegyelmet gyakorolt rajtunk, és Istennel való élő közösségbe kapcsolt minket, gonoszokat.
„Kegyelem néktek … az Atya Istentől és az Úr Jézus Krisztustól.” Ez a mondat emlékeztet minket, szeretett testvérek, hogy kegyelmezettek vagyunk. Élvezői vagyunk Isten jóindulatának. Nemcsak egyszer, hanem folyamatosan. Az a kegyelem-áradat, ami elindult a golgotai kereszten felénk, nem áll meg. Ha a kegyelem egy folyó, akkor ez egy olyan nagy folyam, ami sosem szárad ki, apad el. Sosem terelhető el. Most is élvezzük azt.
Kegyelem néktek – ez a szó emlékeztet arra, hogy Isten viszonyulása megváltozott hozzánk a Jézusban való hit által. Gyermekei lettünk, és azok is maradunk. Ezt senki sem veheti el tőlünk. 
Ezután jön a következő szó: „kegyelem nektek és békesség”. A kegyelemhez hasonlóan a békesség is egy gazdag jelentésű szó. A mai világban a békességről leginkább az egyéni béke: a belső nyugalom, a lelki háborítatlanság jut eszünkbe. Azonban a Szentírásban a békesség elsősorban a másokkal, és különösen Istennel való viszonyra vonatkozik.[footnoteRef:4] Kicsit kisarkítva azt mondhatnánk, hogy nem az a lényeg, hogy mi belül hogyan érzünk, hanem az, hogy a valóságban mi a helyzet a kapcsolatainkkal. Lehet, hogy nagy nyugalmam van, de ez teljességgel alaptalan, mert haragosaim vannak, a másokkal való viszonyom rendezetlen.  [4:  Thiselton, A. C. (2000). The First Epistle to the Corinthians: a commentary on the Greek text (p. 82). Grand Rapids, MI: W.B. Eerdmans.] 

Éppen ezért a Szentírás rengeteget beszél a béke feltételéről. Arról, hogy megteremteni és fenntartani az Istennel való békét egy költséges dolog. Hiszen erre a világra Isten haragosaiként születtünk, mint akik háborúban állnak a szent és igaz Istennel.
De Pál békét kíván: „békesség az Atya Istentől és az Úr Jézus Krisztustól”. Mindez nem üres kívánság. Pál szavai emlékeztetnek arra, hogy az Istennel való béke helyreállt a keresztyén életében. Később a levélben ezt mondja: „Mivel tehát hit által igazultunk meg, békességünk van Istennel a mi Urunk Jézus Krisztus által.” (Róm 5:1) Az Úr Jézus áldozata miatt, a benne való hiten keresztül a rég áhított béke itt van. Nem jött könnyen, sem olcsón. De Jézus kifizette az árat.
Erre a megvásárolt békére emlékeztet minket Pál köszöntése. Lehetnek nehezek a körülményeink. Lehet hektikus az érzelmi életünk. Dúlhatnak szívünkben vad háborúk. Szorongathatnak aggodalmak. De ha Jézus Krisztus a te megváltód, akkor békességed van az Atyával. Ha önmagaddal sokszor háborúzol is, de az Atya mosolya töretlenül rád ragyog. Életedben összegyűlhetnek a zivatarfelhők, és csattoghatnak a villámok, de a felhők fellett, a mennyei síkon süt a nap, és Isten áldása és öröme a tiéd. 
Amire a legnagyobb szükségünk van
De ennél tovább is mehetünk. A kegyelem és békesség nem csupán az utat jelöli, ami mögöttünk van, hanem azt is, ami előttünk áll. Pál ezt kéri, kívánja a gyülekezetek számára. Vagyis ez a két szó azt is mutatja, amire nekünk, sőt minden keresztyénnek a legnagyobb szüksége van.
Tudjátok, hogy mi ragad meg engem legjobban ebben a köszöntésben? Az, hogy nem rólunk szól. Ahogy az elején is mondtam, Pál nem egészséget, jólétet vagy lelki növekedést kér. Ezek a kérések rólunk szólnának, a mi igényeinket vágyainkat helyeznék a középpontba. Ehelyett Pál kegyelmet és békességet kíván. Ez a két szó Istenről szól. Az ő lényét és jellemét juttatják eszünkbe. Azt az Istent, aki lehajolt hozzánk, és megajándékozott a maga békességével.
[bookmark: _GoBack]Vagyis ez a rövid köszöntés arról tesz bizonyságot, hogy életünkben – jelenünkben és jövőnkben – egy dolog van, amit nem lehet pótolni, ami nélkül nem lehet élni, és ez az Istennel való kapcsolat. 
Tudom, hogy e mondat triviálisnak tűnhet. Ám de vizsgáljuk meg a szívünket! Mit tartunk sokszor szükségnek? Miért imádkozunk legbuzgóbban? Mik szívünk vágyai? Sokszor ezek dolgok, tárgyak, egészségünkben vagy körülmélnyeinkben történő változás. Ezeket látjuk legégetőbb szükségnek: az egészséget, a társat, a pénzt, egy nehéz helyzet vagy bukás elkerülését. Millió formát öltenek ezek a dolgok, és ahogy az idő telik, azt gondoljuk, hogy új és új dolgokra van szükségünk igazán, hogy rendben legyünk. Hogy boldogok legyünk. Hogy teljesek legyünk.
És itt figyelmeztet Pál. Nem, szeretett testvérem, a legnagyobb szükséged Istenre van. Az ő kegyelme kell neked. Minden dolgodban rá szorulsz. Hiheted azt, hogy te már meg tudsz birkózni helyzetekkel, emberekkel, problémákkal, de nem, neked kegyelem kell „Istentől, a mi Atyánktól, és az Úr Jézus Krisztustól”. Arra van szükséged, hogy Istentől erőt kapj. Hogy ő gördítse el az akadályokat előled. „Annak, akit ő szeret, álmában ad eleget.” (Zsolt 127:2)
A gondolkozásunk jól példázza az eset, ami minap történt meg velem. Ahogy az ablakokat cserélték az új gyülekezeti házban, megsérült a tető bádogozása. Fennállt a veszély, hogy egy nagy vihar alkalmával beázhat az épület. Mit tettem? Nekiálltam böngészni az internetet, telefonálni a mesterek után. Az egyik csak három hétre tudta vállalni, a másik egy hétre. Mindegyik túl hosszú, az eset reménytelennek tűnt. Majd másnap felhívott egy bádogos, akinek üzenetet küldtem. Délután keresett, a semmiből, hogy azonnal tudna jönni. Ki is jött, és rövid határidővel elvállalta a munkát. Valahogy ilyen az, amikor Isten kegyelme megmutatkozik. Nem a mi erőnk, hanem az ő ereje viszi végbe. Éppen ezért azelőtt, hogy mi próbálnánk a dolgokat a saját erőnkből megoldani, forduljunk Istenhez. Valljuk meg előtte, hogy kegyelmére szorulunk, és kérjük, hogy járjon előttünk.
Ehhez hasonlóan Isten békességére van szükségünk. Mi sokszor fordítva gondoljuk: változzanak meg a körülményeink, és akkor békések leszünk. Pál fordítva mondja: töltsön meg minket Isten békessége, és akkor békében leszünk, függetlenül a körülményektől. 
Ez a lecke, amit az érett, kegyes életű keresztyénektől megtanulhatunk. Nem a körülmények tesznek boldoggá vagy békéssé. Hanem Isten ereje nagyobb a nehézségeinknél, és nyugalmat tud adni akkor is, ha problémáink nem oldódnak meg.
Mire van szükségünk tehát? Mit kérünk imáinkban ezek után? Továbbra is leragadunk az énközpontú kéréseinknél, vagy pedig kívánjuk és akarjuk Istent magát, még ha vágyaink nem is úgy teljesülnek, ahogy akarjuk? 
Képzeljetek el egy hideg, finom vízű forrást, ami ontja magából az éltető vizet. Ott állsz, megtöltheted palackodat. De ha tehetnéd, mit választanál: a vízzel megtöltött palackokat vagy a forrást magát? Ha tiéd lehetne a forrás, bolondság lenne az „aprópénzt”, a palackokat választani? Így van ez Istennel is. Isten ajándékainál – a friss vízzel megtöltött palackoknál – kívánjuk jobban a forrást magát, amiből bármikor és bármennyit ihatunk.
Alkalmazás
Mindezekből hadd vonjunk le pár alkalmazást az életünkre.
Egy gyakorlati következmény az életünkre nézve a hálaadás. Minden alkalom, amikor elénk tárul Isten szeretete Krisztusban, az egy felhívás, hogy örüljünk az Úrban mindazért, amit kaptunk. Örüljünk a kegyelemnek, örüljünk a békességnek. Örüljünk, és dicsérjünk Istenünket!
Ha az Atya gyermekeiként kegyelmet kaptunk, akkor hozzá hasonlóan nekünk is kegyelemmel telinek kell lennünk. Vagyis élen kell járnunk a másoknak való megbocsátásban. Kész vagy-e irgalmas szívű lenni? Kész vagy-e felülemelkedni a sérelmeken? Bocsáss meg embertársaidnak, ahogyan Krisztus is megbocsátott neked.
Isten kegyelme ugyanakkor válaszra is hív minket. „[Krisztus] azért halt meg mindenkiért, hogy akik élnek, ezután ne maguknak éljenek, hanem annak, aki értük meghalt és feltámadt.” (2Kor 5:15) Ha értékeled Krisztus kegyelmét, ez látszani fog az életeden. Nem a szép szavak, nem a könnyek, nem az érzelmek mutatják Krisztus iránti szeretetedet, hanem a szent életed. Minél jobban gyűlölöd a bűnt, minél jobban ragaszkodsz a jóhoz, annál hangosabban beszél az életed arról, hogy mennyire értékes számodra az Úr Jézus.
Ha mennyei Atyánk, a békesség Istene, akkor nekünk is a békesség gyermekeinek kell lennünk. Vessél tehát számot magaddal: a béke uralkodik-e körülötted, kapcsolataidban a családod életében? Békében vagy-e házastársaddal, gyermekeiddel, rokonaiddal? Békességesek-e a testvéri kapcsolataid? Lehet, hogy sérelmeket hordozol. Kész vagy-e arra, hogy rendezd-e konfliktusokat? Ha a békesség Istene a te Urad, ha a Szentlélek lakik benned, aki a békesség gyümölcsét termi szívedben, hogyan maradhatnál békétlenségben? Emlékezz Krisztus szavaira: „Boldogok a békességre igyekezők, mert ők az Isten fiai.” (Mát 5:9) Ámen.

